Jouko Rädyn puhe senioripäivien iltaseuroissa 26.8.2013 Päiväkummussa

Viime viikolla kuulimme aamuradiossa pianolla soitettuna ”Täältä puolehen ylhäisen maan”. Se oli tuo upea kappale, jossa kukin säkeistö tulkitaan omalla tyylillään, riemullisesti, mukaansa temmaten. Siinä on iloa, varmuutta, voittoa. Ja osallisuutta.

”Täältä puolehen ylhäisen maan nyt vain uskossa katsellahan.

Sinne Jeesus jo valmistamaan mennyt on kodin kaunehimman.

  ″Kohta vaan joudutaan taivaan kuorossa veisailemaan.″

Soitettunakin se herätti erinäisiä muistoja ja ajatuksia. Muistelin, kuinka opin sen Hengellisistä lauluista ja virsistä seurakuntanuorten tilanteissa. Kitarakuorossa se kuului ohjelmistoon. Nuorisonohjaajamme piti siitä niin, että otti sen Siniseen laulukirjaansa, jonka vahaksella monistetut ensiversiot syntyivät tuolloin. Kesätöissä Isojoen seurakunnassa kuulin sävelen usein pappilan iltarauhassa Aili-ruustinnan tai hänen tyttärensä soittamana. Heille ”Täältä puolehen ylhäisen maan” oli periytynyt evankelisten Siionin kanteleen myötä. Siellä muuten opin, että evankelisetkin taitavat olla kunnon kristittyjä ja taivastiellä.

Saatanpa erehtyä, mutta tätä ja tällaisia taivaslauluja kuulee nykyisin harvemmin. 60-luvulla sanottiin teologisessa tiedekunnassa, ettei jokaisen puheen tarvitse päättyä taivaan iloon. Päättyyköhän nykyisin joka toinenkaan?

Ovatko ”käsi aurassa, sydän taivaassa” -sanonnasta painottuneet enemmän nuo aura ja käsi? Menneinä aikoina taivas on tainnut olla läheisempi paikka jo siksi, että se oli elämässä nykyistä niin paljon lähempänä. Elämä ei ollut itsestään selvyys siksikään, kun ei ollut vaikkapa sulfaa, penisilliiniä saati koko myöhempää antibioottien kirjoa, ei edes insuliinia. Niinpä monen kohdalle merkittiin kirkonkirjoihin lyhyesti kuolinsyyksi vain ”tauti”. Ei niitä osattu kaikkia sen tarkemmin nimetä, tauti kuin tauti. Siinä oleellisin, että niistä ei parannuttu kuten nykypäivinä.

Mutta eipä tänne kukaan jää lääkkeittenkään avulla. Isäni selviytyi elämänsä aikana pääosin sulfalla ja penisilliinillä noin kahdestakymmenestä keuhkokuumeesta, kunnes tuli se viimeinen, kahdeskymmenes jotain, johon lääkkeet eivät enää purreet, vaikka olivat vuosikymmeniä ehtineet tulla yhä tehokkaammiksi.

Taivas on edelleen päämäärä, tänään joka tapauksessa itse kutakin jälleen päivän lähempänä kuin eilen. Siihen pitäisi osata suhtautua. Seurakuntanuorissa sanottiin milloin kevyemmin, milloin totisemmin, että ”tämä on maallista, koti on taivaassa”. Hyvä tiivistelmä. Sen kun muistaisi täällä arjessa, myös silloin, kun puristaa kunkin hetkistä aurankahvaa. Ja osaisi antaa kummallekin, maalle ja taivaalle, sen osuuden, mikä niille kuuluu.

Marttusen Jalmari sanoi lähetysjuhlien jälkeen, että hyvät oli juhlat, mutta parempiin on päästävä. Niin se on.

Matti soittaa nyt meille tämän mainitun sovituksen. Ei lauleta, kuunnellaan ja eläydytään.